  Майя Бывальцева 23-тӥ куарусёнэ ёрос кенешъёслэн радъян сессиосазы депутатъёс Алнаш но Дэбес ёросъёслы выль тӧроосты бырйизы. Иворъёсъя «Удмуртия» агентстволэн корреспондентэзлы со сярысь веразы муниципалитетъёслэн администрациосазы. Алнаш ёрослэн тӧроез луиз азьвыл ёрос администрацилэн кивалтӥсез Алексей Семёнов. Ёрос кенешлы тӧрое бырйизы ёрослэсь азьвыл кивалтӥсьсэ Виктор Бобровез. Дэбесын ёрослы выль тӧрое бырйизы азьвыл ёрос администрацилэсь кивалтӥсьсэ Андрей Ивановез. Ёрос кенешлэн тӧроез луиз Ольга Степанова, берло дыре со Россиысь Пенси фондлэн Дэбес ёросысь управлениеныз кивалтӥз. Тодэ вайытом, 18-тӥ куарусёнэ элькунын Россиысь Кун Думае сяна, ёросъёслэн но поселениослэн кенешъёсазы но депутатъёсты бырйизы. Алнаш ёросъя партиослэн списокъёссыя ёрос кенеше куара люказы: «Единая Россия» — 72,91 процент, КПРФ — 14,57 процент, ЛДПР — 7,29 процент, «Справедливая Россия» — 3,35 процент; Дэбес ёросъя — «Единая Россия» — 62,79 процент, КПРФ — 21,26 процент, ЛДПР — 9,64 процент, «Справедливая Россия» — 4,03 процент. 22–23 куарусёнэ ёрос кенешъёслэн радъян сессиоссы ортчизы элькунысь дас ёросъёсын. Ёросъёслы но администрациослы кивалтӥсьёсты быръён ужез улосвылын 29-тӥ куарусёнозь йылпумъяны чаклало. ВАТСАН Алексей Викторович Семёнов вордскиз УАССР-ысь Алнаш ёросысь Туймыйыл (Удмурт Тоймобаш) гуртын 1977-тӥ арын 6-тӥ куарусёнэ. Ижкарысь гурт возёсъя кун академиез «Экономика и управление аграрным производством» ӧнеръя, Удмурт кун университетэз «Юриспруденция» ӧнеръя йылпумъяз. 1994-тӥ арозь — Алнаш ёросысь «Прогресс» колхозын ужась, комбайнёр, 1999–2002-тӥ аръёсы — Алнаш ёросысь «Родина» колхозын экономист, 2002–2008 аръёсы — коньдон ужпумъёсъя управление бордысь казначействоя секторысь 1-тӥ категориен ӧнерчи, коньдон ужпумъёсъя управлениысь коньдэтэз казначействоя быдэсъянъя валтӥсь ӧнерчи, Удмуртиысь коньдон ужпумъёсъя министерстволэн Алнаш ёросын коньдон ужпумъёсъя управлениезлэн кивалтӥсез, 2008–2015 аръёсы — Алнаш ёрос администрацилэн тӧроезлэн воштӥсез — коньдон ужпумъёсъя управленилэн кивалтӥсез, 2015–2016 аръёсы — Алнаш ёрос администрацилэн тӧроез. Виктор Петрович Бобров вордскиз УАССР-ысь Алнаш ёросысь Блатгуртын (Ромашкино). Ижкарысь гурт возёсъя институтэз «Агрономия» ӧнеръя йылпумъяз. 1977–1978 аръёсы «Большевик» колхозын фермаен кивалтӥз, 1978–1980 аръёсы — Ожгар Кужымъёсын совето войскоослэн Германиын группаяз служба нуиз, 1980–1987 аръёсы — «Большевик» колхозын бригадир, 1987–1988 аръёсы — КПСС-лэн Алнаш ёросысь комитетэзлэн гурт возёсъя ёзэтаз инструктор, 1988–1992 аръёсы — Удмуртиысь гурт возёсъя опытной станциысь «Клевер» НПС-ынагроном-радъясь, 1992–1999 аръёсы — Алнаш черкогуртысь «Байшур» крестьян (фермер) возёслэн кивалтӥсез, 1999–2002 аръёсы — ЖКХ муниципал предприятилэн кивалтӥсез, 2002–2006 аръёсы — Алнаш ёросысь депутатъёслэн кенешсылэн тӧроез, 2006–2015 аръёсы — Алнаш ёрос администрацилэн тӧроез, 2015–2016 аръёсы — Алнаш ёрослэн тӧроез. Андрей Серафимович Иванов вордскиз УАССР-ысь Дэбес черкогуртын 1975-тӥ арын 7-ти южтолэзе. Ижкарысь гурт возёсъя кун академиез «Зоотехния» ӧнеръя йылпумъяз. 1997–1998 аръёсы — Дэбес ёросысь Калинин нимо колхозын зоотехник, 1998–2006 аръёсы — Дэбес ёросысь «Лесагурт» возёслэн кивалтӥсез, 2006–2011 аръёсы — Дэбес ёрос администрацилэн тӧроез, 2012–2014 аръёсы — «Кезский сырзавод» акционер огазеяськонлэн Дэбесысь цехезлэн кивалтӥсез, 2014–2016 аръёсы — Дэбес ёрос администрацилэн тӧроез. Тегъёс: Политика Дэбес быръёнъёс Удмуртия Алнаш  